Predkladacia správa

Návrh záverečného účtu kapitoly Ministerstva financií SR za rok 2007 sa predkladá v zmysle ustanovenia § 29 ods. 4 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov ako materiál informatívny. 
 
Materiálom prezentuje kapitola MF SR svoju činnosť a zároveň poskytuje celkový prehľad o výsledkoch rozpočtového hospodárenia v rozpočtovom roku 2007 so zameraním na špecifiká kapitoly MF SR (najmä činnosť daňovej a colnej správy). Návrh záverečného účtu kapitoly MF SR bol spracovaný v súlade so smernicou Ministerstva financií SR z  18. decembra 2007 na vypracovanie návrhov záverečných účtov kapitol štátneho rozpočtu, štátnych fondov a na vypracovanie návrhu záverečného účtu verejnej správy            a vychádza z údajov účtovnej závierky a finančných výkazov kapitoly MF SR a jej riadených organizácií. Sú v ňom uvedené závažné skutočnosti, ktoré ovplyvnili tvorbu a čerpanie rozpočtových prostriedkov. Materiál obsahuje rozbor plnenia príjmov, analýzu čerpania výdavkov, hodnotenie zámerov a cieľov programov kapitoly a sumárne tabuľky. 

V zmysle zákona č. 681/2006 Z. z. o štátnom rozpočte na rok 2007 sa rozpočtovali celkové príjmy vo výške 291 700 tis. Sk a celkové výdavky vo výške 8 379 014 tis. Sk. Rozpočtovými opatreniami sa výdavky upravili na 9 339 278 tis. Sk. Skutočné dosiahnuté príjmy za rok 2007 sú vo výške 354 014 tis. Sk a čerpanie výdavkov za rok 2007 je vo výške 9 289 863 tis. Sk. Výšku a štruktúru celkových výdavkov kapitoly MF SR v priebehu rozpočtového roka 2007 ovplyvnila predovšetkým potreba zabezpečiť finančné prostriedky na zabezpečenie objektov na slovensko-ukrajinskej hranici nevyhnutných pre bezproblémový vstup Slovenskej republiky do Schengenského priestoru, a tiež výdavky na podporu a rozvoj informatizácie spoločnosti.

Uvedený materiál bude po prerokovaní vládou SR následne predložený na rokovanie do Výboru NR SR pre financie, rozpočet a menu. 

V materiáli sa neukladajú žiadne úlohy a preto nebol predmetom medzirezortného pripomienkového konania.